ສອງເກົາຫຼີ ຕົກລົງຈັດໃຫ້ ຄອບຄົວທີ່ພັດພາກ ຈາກກັນ ພົບພໍ້ກັນອີກ (ວີດີໂອ)
ການພົບພໍ້ຂອງຄອບຄົວ ທີ່ພັດພາກຈາກກັນ ຕັ້ງແຕ່ປາງສົງຄາມເກົາຫຼີ ຈະມີຂຶ້ນ ເທິງພູຕາກອາກາດ Kumgang ຂອງເກົາຫຼີເໜືອ.
ເກົາຫຼີເໜືອແລະເກົາຫຼີໃຕ້ໄດ້ຕົກລົງກັນທີ່ຈະຈັດໃຫ້ພວກຄອບ ຄົວທີ່ໄດ້ພັດພາກ ຈາກກັນ ຕັ້ງແຕ່ປາງສົງຄາມເກົາຫຼີ ໃນຊຸມປີ 1950 ນັ້ນ ພົບພໍ້ກັນອີກ ກະຊວງທ້ອນໂຮມຊາດເກົາຫຼີໃຕ້ກ່າວວ່າ ການຕົກລົງກັນໄດ້ ມີຂຶ້ນໃນວັນພຸດມື້ນີ້ ໃນລະຫວ່າງການພົບປະກັນ ທີ່ໝູ່ບ້ານ ຊາຍແດນ Panmunjom ກະຊວງດັ່ງກ່າວເວົ້າຕື່ມວ່າ ການພົບພໍ້ຂອງຄອບຄົວທີ່ພັດພາກ ຈາກກັນຈະມີຂຶ້ນຕັ້ງແຕ່ວັນທີ 20 ຫາ 25 ກຸມພານີ້ ທີ່ບ່ອນຕາກ ອາກາດເທິງພູ Kumgang ທີ່ຕັ້ງຢູ່ໃນເຂດແຄມຝັ່ງທະເລທິດ ຕາເວັນອອກຂອງເກົາຫຼີເໜືອ ການພົບປະກັນຫຼາຍຄັ້ງ ໄດ້ນຳພວກປະຊາຊົນຈາກທັງສອງເກົາຫຼີ ມາພົບພໍ້ກັນຊົ່ວຄາວ ປະມານ 18 ພັນຄົນໃນຮອບທົດສະວັດຜ່ານມາ ແຕ່ບໍ່ໄດ້ມີຂຶ້ນອີກມາໄດ້ 3 ປີປາຍແລ້ວ ສອງຝ່າຍໄດ້ຕົກລົງກັນອີກໃນປີແລ້ວນີ້ ເພື່ອຮື້ຟື້ນການພົບພໍ້ຂອງຄອບຄົວທີ່ພັດພາກ ຈາກກັນຄືນໃໝ່ ແຕ່ກຸງພຽງຢ້າງໄດ້ຖອນໂຕອອກ ໃນນາທີສຸດທ້າຍ ໂດຍກ່າວອ້າງໃນ ອັນທີ່ເອີ້ນວ່າ ການເປັນປໍລະປັກກັນຈາກຝ່າຍກຸງໂຊນນັ້ນ ທ່ານ Lee Duk-haeng ຫົວໜ້າຜູ້ຕາງໜ້າຝ່າຍເກົາຫຼີໃຕ້ໃນການພົບປະກັນນີ້ ກ່າວ ວ່າ ຝ່າຍເກົາຫຼີເໜືອຢືນຢັດວ່າ ຕົນມີຄວາມຕັ້ງໃຈ ທີ່ຢາກໃຫ້ມີການທ້ອນໂຮມພວກຄອບຄົວທີ່ພັດພາກຈາກກັນຄືນ ໃນເທື່ອນີ້ ຫຼາຍຄົນພາກັນຢ້ານກົວວ່າ ການຊ້ອມລົບລະຫວ່າງທະຫານສະຫະລັດແລະ ເກົາຫຼີໃຕ້ ທີ່ຈະມາເຖິງນີ້ ຊຶ່ງກຳນົດຈະເລີ້ມຂຶ້ນໃນເວລາດຽວກັນກັບການທ້ອນໂຮມຄອບຄົວກັນ ຄືນນີ້ ສາມາດອຳນວຍໂອກາດໃຫ້ກຸງພຽງຢ້າງຖອນໂຕອອກອີກຄັ້ງນຶ່ງກໍໄດ້ ເກົາຫຼີເໜືອມອງເບິ່ງການຊ້ອມລົບປະຈຳປີຂອງສະຫະລັດແລະເກົາຫຼີໃຕ້ ເປັນ ການກະ ກຽມເພື່ອທຳການຮຸກຮານແລະໄດ້ເຕືອນກຸງວໍຊິງຕັນແລະກຸງໂຊນໃຫ້ຍົກເລີກການຊ້ອມ ລົບດັ່ງກ່າວ ສະຫະລັດແລະເກົາຫຼີໃຕ້ກ່າວວ່າ ການຊ້ອມລົບດັ່ງກ່າວ ເປັນການຊ້ອມລົບໃນທາງປ້ອງ ກັນ ແລະຈະດຳເນີນຕໍ່ໄປຕາມທີ່ໄດ້ວາງແຜນໄວ້